**Rüdiger Rehm** (s. 22. marraskuuta 1978) on saksalainen jalkapallovalmentaja ja entinen keskikenttäpelaaja.

Ura pelaajana
-------------

Rehm aloitti pelaajauransa VfL Heilbronnin juniorina ja voitti seuran paidassa nuorten Saksan cupin mestaruuden vuonna 1996. Hän siirtyi Heilbronnista SV Waldhof Mannheimiin, jonka paidassa debytoi 2. Bundesliigassa kaudella 1999/2000. Rehm pelasi valtaosan urastaan 2. Bundesliigassa edustaen Mannheimin lisäksi 1. FC Saarbrückeniä, SSV Reutlingeniä, Erzgebirge Auea ja Kickers Offenbachia. Rehm pelasi monipuolisissa rooleissa keskikentällä ja hyökkäyksessä saaden mukavasti vastuuta eri seuroissa. Kaudeksi 2007/08 Rehm siirtyi FSV Oggersheimiin Regionalligaan ja pelasi uransa viimeiset kaudet alemmilla sarjatasoilla. Hän lopetti aktiiviuransa kauden 2010/11 jälkeen SG Sonnenhof Großaspachissa.

Ura valmentajana
----------------

Rehm aloitti valmennusuransa SG Sonnenhofin apuvalmentajana kesällä 2008 edustaen seuraa myös pelaajana. Alexander Zornigerin siirryttyä RB Leipzigin peräsimeen Rehmistä tuli kesällä 2012 Sonnenhofin päävalmentaja. Rehmin johdolla Sonnenhof voitti kaudella 2013/14 Regionalliga Südin mestaruuden ja nousi 3. Ligan. 

Rehm jätti valmentajan paikkansa lokakuussa 2014 keskittyäkseen valmentajalisenssin suorittamiseen. Hänen oli tarkoitus palata valmentajaksi kesällä 2015. Rehmin korvannut Uwe Rapolder ei kuitenkaan saanut joukkueen peliä parantumaan ja helmikuun lopussa 2015 Rehm palasi seuran päävalmentajaksi. Helmikuussa valmentajalisenssinsä suorittaneen Rehmin johdolla Sonnenhof sijoittui kauden päätteeksi 3. Ligassa sijalle 15.

Kaudella 2015/16 Rehm luotsasi Sonnenhofin seitsemänneksi, mikä on seuran historian paras saavutus. Kauden jälkeen nuori valmentaja jätti seuran ja siirtyi 2. Bundesliigaan DSC Arminia Bielefeldin päävalmentajaksi. Kausi alkoi heikosti eikä Rehm onnistunut nostamaan Arminiaa lähellekään kärkitaistelua. Joukkue voitti hänen johdollaan vain yhden pelaamistaan 10 ottelusta ja seurajohto erotti nuoren valmentajansa lokakuussa 2016.

Helmikuussa 2017 Rehmistä tuli SV Wehen Wiesbadenin päävalmentaja kesään 2019 ulottuvalla sopimuksella. Rehm luotsasi Wiesbadenin kaudella 2018/19 3. Ligassa kolmanneksi ja joukkue nousi 2. Bundesliigaan kaudeksi 2019/20. Visiitti jäi kuitenkin yhden kauden mittaiseksi. Rehm sai seurasta lopulta potkut lokakuussa 2021.

Joulukuussa 2021 Rehmistä tuli 2. Bundesliigan putoamiskamppailuun juuttuneen FC Ingolstadtin päävalmentaja. Rehm ei onnistunut nostamaan seuraa turvaan, vaan Ingolstadt putosi kauden 2021/22 jälkeen 3. Ligaan. Rehm jatkoi päävalmentajana putoamisesta huolimatta, mutta kun joukkue oli tammikuun lopulla 2023 sarjassa vasta seitsemäntenä, sai Rehm potkut tehtävistään.

### Meriitit valmentajana

* Regionalliga Süd]]: 2014

Lähteet
-------

1. ↑  Rüdiger Rehm
2. ↑  Rüdiger Rehm]
3. ↑  Trainer Alexander Zorniger verlässt die SG Sonnenhof Großaspach, Rüdiger Rehm übernimmt
4. ↑  RAPOLDER ÜBERNIMMT SG-STEUER (Arkistoitu – Internet Archive)
5. ↑  Rapolder verlässt Großaspach - Rehm übernimmt wieder
6. ↑  FRINGS UND CO.: LIZENZ FÜR 24 FUSSBALL-LEHRER
7. ↑  Rüdiger Rehm ist neuer Cheftrainer von Arminia Bielefeld (Arkistoitu – Internet Archive)
8. ↑  Arminia trennt sich von Cheftrainer Rüdiger Rehm (Arkistoitu – Internet Archive)
9. ↑  RÜDIGER REHM NEUER SVWW-TRAINER[vanhentunut linkki]
10. ↑  Wiesbaden entlässt Rekordtrainer Rehm: „Entscheidung für alle sehr schmerzhaft"
11. ↑  Rehm neuer Trainer in Ingolstadt
12. ↑  Rüdiger Rehm ab sofort nicht mehr Cheftrainer des FC Ingolstadt 04

  


|  |  |  |
| --- | --- | --- |
| Edeltäjä:**Alexander ZornigerUwe Rapolder** | **SG Sonnenhof Großaspachin päävalmentaja**2012–10/20142/2015–2016 | Seuraaja:**Uwe RapolderOliver Zapel** |

|  |  |  |
| --- | --- | --- |
| Edeltäjä:**Norbert Meier** | **DSC Arminia Bielefeldin päävalmentaja**7–12/2016 | Seuraaja:**Jürgen Kramny** |

|  |  |  |
| --- | --- | --- |
| Edeltäjä:**Torsten Fröhling** | **SV Wehen Wiesbadenin päävalmentaja**2/2017–10/2021 | Seuraaja:**Markus Kauczinski** |

|  |  |  |
| --- | --- | --- |
| Edeltäjä:**André Schubert** | **FC Ingolstadtin päävalmentaja**12/2021–1/2023 | Seuraaja:**–** |